Iványi-Grünwald Béla

Iványi-Grünwald Béla (Som, 1867. május 16. – Budapest, 1940. szeptember 24.) magyar festő.

Élete
Som községben született 1867. május 16-án. Apja Grünwald Sámuel földbérlő volt Som-Daránypusztán, Som-Simonmajorban és az Iregszemcse melletti Csehi-pusztán, de Somban szatócs üzlete is volt. Édesanyja Morvay Mária Emília. Fogékony gyermekéveit Somban és Daránypusztán töltötte. Elemi iskoláit 1878-1882-ig a székesfehérvári piaristáknál, a gimnáziumot Budapesten végezte. 1882-ben beiratkozott a Mintarajziskolába, ahol Székely Bertalan és Lotz Károly növendéke volt, amit 1886-ban végzett el. Ebben az évben a Müncheni Akadémiára került Hackl professzor tanítványának, itt fél évig volt. 1887-től 1890-ig a párizsi Julián Akadémiára járt. 1891-ben visszament Münchenbe és a Hollósy-körhöz csatlakozott. 1894-ben Egyiptomban járt. 1896-ben Nagybányára ment, a művésztelep egyik alapítója lett. Ekkor munkásságára főleg Ferenczy Károly volt nagy hatással. Sorra születtek kiemelkedő művei. Életében jelentős fordulatot jelentett 1899, mert ekkor vette feleségül Bilcz Irén Matildot, egy görögkatolikus pap lányát Nagybányán. 1902-ben feleségével négy hónapot Tuniszban dolgozott. 1904 őszén elnyerte a Fraknói–féle római ösztöndíjat. Nem kétséges, hogy Iványi-Grünwald Béla termékeny művész volt, hisz egymás utáni években sok új képével jelentkezett.

Meglepően könnyed, magabiztos lett festészete. Az elmúlt évek során tett útkereső kísérletei meghozták a kellő eredményt. Majdnem 1 évet töltött Feleségével Rómában. Túlnyomórészt olyan műveket alkotott, melyek teljes fordulatot jelentettek eddigi művészetéhez képest. Iványi Budapesten ismerkedett meg Kada Elekkel, Kecskemét művészetet kedvelő és pártoló polgármesterével. Ekkor beszélték meg egy Kecskeméten létesítendő művésztelep létrehozását, ami 1911. őszére el is készült. Az Iványi vezette művész társaság birtokba vette a telepet, s ezzel megnyílt a kecskeméti Szabadiskola. A művészek megbízást kaptak az új kecskeméti középületek díszítésére. Iványi 1914-ben Fényes Adolffal Velencében járt, ahol megcsodálhatta Tintoretto művészetét. 1920. után Munkácsy Mihály és Paál László tradíciójához kapcsolódó képeket festett, de festményeinek minősége egyre jobban hanyatlott. Trianon után ismét a somogyi táj vonzotta magához, Balatonlellén, a Kandó villában élt és alkotott, felváltva Budapesttel. Családi nevének Iványi-Grünwaldra való módosítását a Magyar Királyi Belügyminiszter 252.379/VIII. 1929. számú rendeletével engedélyezte, ami 1929.X.23-án került anyakönyvi bejegyzésre, de már 1906-tól használja képei aláírásánál. 1930-ban Corvin-koszorút kapott munkásságáért. 1899-ben kötött házasságából született 1902-ben Béla István fia Nagybányán, aki később ifj. dr Iványi-Grünwald Béla néven jelentős történész lett és 1939. júniusától Londonban élt. 1965. január 22-én halt meg Colchesterben. A bekövetkező második világháború, Fia iránti aggódás megviselte Iványi egészségét és 1940. szeptember 24-én Budapesten halt meg, a Fiumei úti sírkert 41. parcellájában nyugszik. Felesége később Londonba ment és ott hunyt el 1958 tavaszán. Som község kiemelkedő szülöttének az Ady Endre és a Petőfi Sándor utcák találkozásánál állított emléktáblát 1998. május 6-án. Emlékszobáját Somban 2007. június 30-án, míg új síremlékét 2007. szeptember 24-én avatták fel a Fiumei úti sírkertben. 2017. szeptember 24-én bronz mellszobrát adták át a község központjában, a Közösségi ház kertjében. Életét és munkásságát Somogy Megye Önkormányzatának Értéktár Bizottsága 2018. 09. 19-én "Somogyi Értékké" nyilvánította.

Társasági tagság 

 1894: A Nemzeti Szalon alapító tagja – 1896 Hollósy Simon, Ferenczy Károly, Réti István, Thorma János és Iványi-Grünwald Béla megalapította a nagybányai művésztelepet. – 1907: Részt vett a Magyar Impresszionisták és Naturalisták Köre (MIÉNK) meg­alapításában – 1909: A Művészház alelnöke – 1911–1919: A Kecskeméti Művésztelep vezetője – 1920: Szinyei Merse Társaság alapító tagja – 1928: Megválasztották a Szentendrei Festők Társasága elnökének.

Jegyzetek

Források  
 Réti István: A nagybányai művésztelep. Budapest, Kulturtrade, 1994. Iványi-Grünwald l. pp. 106–113. 
 Művészeti lexikon. 1. köt. Szerk.: Éber László. Budapest : Győző Andor, 1935. Iványi-Grünwald szócikket l. 473-474. o.

Iványi: Tizenkilenc kép; Kner, Gyoma, 1932
Telepy Katalin: Iványi Grünwald. Corvina Kiadó, 1976
Lenkey Tibor: Iványi-Grünwald Béla; szerzői, Som, 2019; 111 lap kk.

További információk 
Élete és festményei
Iványi-Grünwald Béla aláírása, fotója és 1697 festménye, grafikája fotóval 
https://www.lenkeytibor.hu/som-nevezetessegei/ivanyi-grunwald-bela-som
Malonyai Dezső: A fiatalok. Ferenczy Károly, Grünwald Béla, Katona Nándor, Magyar-Mannheimer Gusztáv, Rippl-Rónai József; Lampel, Bp., 1906 (Művészeti könyvtár)
Iványi-Grünwald Béla festményeinek és magyar műgyűjtemények bemutatása. 1. Sonnenfeld Zsigmond gyűjteményéből; Légrády Ny., Bp., 1913 (Az Ernst-Múzeum kiállításai)
Lázár Béla: Iványi-Grünwald Béla; Légrády Ny., Bp., 1921 (Az Ernst-Múzeum művész-könyvei)
Iványi-Grünwald Béla (1867–1940) művészi hagyatékának kiállítása; rend. Petrovics Elek; Légrády Ny., Bp., 1941 (Gróf Almásy-Teleki Éva Művészeti Intézete)
Iványi-Grünwald Béla emlékkiállítása. Katona József Múzeum; szerk. Telepy Katalin; Magyar Nemzeti Galéria–Katona József , Bp.–Kecskemét, 1967
Telepy Katalin: Iványi Grünwald; Corvina, Bp., 1976 (A művészet kiskönyvtára)
Iványi-Grünwald; képvál., tan. Szabó László; Corvina, Bp., 2007

Magyar festők
Corvin-koszorúsok
Zsidó származású magyarok
Nagybányaiak
1867-ben született személyek
1940-ben elhunyt személyek